**NACRT PRIJEDLOGA**

Temeljem članka 78. Zakona o komunalnom gospodarstvu (NN 68/18) i članka 13. Statuta Općine Medulin (Službene novine Općine Medulin 2/18), Općinsko vijeće Općine Medulin je na svojoj sjednici održanoj \_\_\_\_\_\_\_\_\_ 2018. godine, donijelo sljedeću

**O D L U K U**

**o komunalnom doprinosu**

**I. OPĆE ODREDBE**

**Članak 1.**

Ovom odlukom određuju se:

- područja zona za plaćanje komunalnog doprinosa u Općini Medulin

- jedinična vrijednost komunalnog doprinosa utvrđena po m3 građevine za pojedine zone

- način i rokovi plaćanja komunalnog doprinosa

- opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Medulin i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu nije propisano drugačije.

Komunalni doprinos je prihod proračuna Općine Medulin koji se koristi samo za financiranje građenja i održavanja komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Općina Medulin ne plaća komunalni doprinos na svom području.

Rješenje o komunalnom doprinosu donosi nadležni upravni odjel za komunalno gospodarstvo.

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u m³ s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u m² s jediničnom vrijednošću komunalnog doprinosa u zoni u kojoj se građevina gradi ili je izgrađena.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**II. ZONE ZA PLAĆANJE KOMUNALNOG DOPRINOSA**

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone (udaljenost od središta u naselju, mrežu javnog prijevoza, dostupnost građevina javne i društvene namjene, dostupnost građevina opskrbe i usluga, prostorne i prirodne uvjete (prostorna atraktivnost, zona visoke, srednje ili niske gustoće stanovanja, zaštićene kulturno – povijesne cjeline, opći mikroklimatski uvjeti, negativni utjecaji na okoliš – zrak, voda, tlo, buka) i to kako slijedi:

* **I. zona** – sva područja udaljena do 100 metara od obalne linije i građevinska područja turističko -ugostiteljske namjene sukladno PPUO Općine Medulin.
* **II. zona** – sva građevinska područja naselja ( stambene namjene ) koja se nalaze izvan 100 metara od obalne linije.
* **III. zona –** sva područja poljoprivredne namjene te područja šumske namjene sukladno PPUO Općine Medulin.
* **IV.** **zona –** sva područja gospodarsko proizvodne i poslovne namjene sukladno PPUO Općine Medulin te građevinsko područje ugostiteljsko – turističke namjene, zabavni centar – Campanož.[[1]](#endnote-1).
* **V. zona** – sve zone u građevinskom području sportsko rekreacijske namjene te ne građevinska područja rekreacijsko - zabavne namjene područja Cave Romane.

Područja zona prikazana su posebnim grafičkim prikazom koji je sastavni dio ove Odluke.

Odredbe ove odluke jednako se odnose na stambene i poslovne građevine koje se grade u navedenim zonama.

**III. JEDINIČNA VRIJEDNOST KOMUNALNOG DOPRINOSA**

**Članak 7.**

Utvrđuje se jedinična vrijednost komunalnog doprinosa:

Jedinična vrijednost komunalnog doprinosa određuje se:

- I zona 138,00 kn/m3

- II zona 130,00 kn/m3

- III zona 110,00 kn/m3

- IV zona 55,00 kn/m3

- V zona 55,00 kn/m3

**IV. OSLOBAĐANJE OD PLAĆANJA KOMUNALNOG DOPRINOSA**

**Članak 8.**

Od plaćanja komunalnog doprinosa djelomično ili potpuno će se osloboditi vlasnici građevnih čestica i to prema općim uvjetima i razlozima zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa i to kako slijedi:

* Općina Medulin
* trgovačka društva, javne ustanove i drugi organizacijski oblici u isključivom ili većinskom vlasništvu Općine Medulin, u slučaju izgradnje građevina koje služe za obavljanje njihove osnovne djelatnosti.
* društveno-socijalna izgradnja u 100%-tnom iznosu te poticajna izgradnja po republičkim propisima u 50%-tnom iznosu.
* Investitori gradnje poljoprivrednih građevina na poljoprivrednom zemljištu koji grade građevine: staklenike i plastenike, farme za uzgoj stoke, peradarske farme, vinogradarstvo vinske i slične pogone sukladno odredbama PPU Općine Medulin.
* Investitore gradnje podzemnih garažnih etaža sukladno odredbama PPU Općine Medulin.

Rješenjem o oslobađanju od plaćanja komunalnog doprinosa kojeg donosi Upravni odjel za komunalnu izgradnju i održavanje Općine Medulin, utvrditi će se za svaki pojedini slučaj visina komunalnog doprinosa čijeg se plaćanja vlasnik građevne čestice oslobađa te način namirenja tog iznosa.

Iznimno od odredbi stavka 1. i 2. ovog članka, Općinsko vijeće Općine Medulin može u posebno opravdanim slučajevima, na njihov zahtjev, osloboditi od plaćanja komunalnog doprinosa pojedine vlasnike građevnih čestica koji obavljaju djelatnost od interesa za Općinu Medulin.

U slučaju oslobađanja od plaćanja komunalnog doprinosa, iznos komunalnog doprinosa namirit će se iz proračuna Općine Medulin, iz sredstava poreznih prihoda.

**Članak 9.**

Komunalni doprinos se ne plaća za građenje i ozakonjenje:

* komunalne infrastrukture i vatrogasnih domova
* vojnih građevina
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

**V. NAČIN I ROKOVI PLAĆANJA KOMUNALNOG DOPRINOSA**

**Članak 10.**

Komunalni doprinos plaća se odjednom ili obročno.

Komunalni doprinos obveznik plaća uplatom na žiro račun Općine Medulin broj: na osnovu izvršnog rješenja o komunalnom doprinosu, s tim da obveza plaćanja dospijeva 30-og dana od dana izvršnosti rješenja o komunalnom doprinosu, osim u slučaju obročne otplate komunalnog doprinosa kad se rok dospijeća utvrđuje rješenjem između Općine Medulin i obveznika.

Obročno plaćanje ne odobrava se za građevine građevinske (bruto) površine veće od 400 m2, osim za građevine poslovne namjene koje se grade u zonama male privrede.

Obročno plaćanje komunalnog doprinosa može se odobriti najviše do 7 mjesečnih obroka za građevine obujma do 400 m³ uz primjenu godišnje kamate od 6% godišnje i to na slijedeći način. 50% obračunatog komunalnog doprinosa plaća se u roku od 15 dana od izvršnosti rješenja, a ostalih 50% u 6 jednakih mjesečnih rata uz kamatu od 6% godišnje.

Mjesečni obroci dospijevaju na naplatu 15-og dana u mjesecu.

Na dospjele i neplaćene obroke obračunava se zakonska zatezna kamata koja se plaća za neplaćene javne prihode. Utvrđena obveza komunalnog doprinosa i pojedinih neisplaćenih obroka uskladiti će se u slučaju izmjene tečaja kune u odnosu na euro za više od 5% prema središnjem tečaju Hrvatske narodne banke (valutna klauzula) na dan donošenja rješenja o komunalnom doprinosu.

Obvezniku će se odobriti obročno plaćanje komunalnog doprinosa do 7 mjesečnih obroka za građevine obujma manjeg od 400 m³ ukoliko ispuni slijedeće uvjete:

da nije dužan po bilo kojoj osnovi Općini Medulin na dan konačnosti rješenja,

da pruži odgovarajuće osiguranje u vidu;

1. obične zadužnice ili bjanko zadužnice
2. dozvole za uknjžbu hipoteke na nekretninu
3. ostale vrste novčanog osiguranja radi naplate cjelokupne tražbine Općine Medulin po osnovi komunalnog doprinosa

**Članak 11.**

Obveznik plaćanja komunalnog doprinosa može ostvariti pravo na obročnu otplatu komunalnog doprinosa ukoliko u roku od 15 dana od primitka rješenja o komunalnom doprinosu dostavi zahtjev nadležnom upravnom odjelu za komunalno gospodarstvo s dokazima o ispunjenju uvjeta iz prethodnog članka ove Odluke.

**Članak 12.**

U slučaju kad je obveznik ispunio uvjete za obročno plaćanje komunalnog doprinosa zaključuje se nagodba o obročnoj otplati s Općinom Medulin.

Nagodba o obročnom plaćanju komunalnog doprinosa i plan otplate priprema nadležni upravni odjel za komunalno gospodarstvo i obvezatno sadrži:

* podatke o obvezniku komunalnog doprinosa
* iznos komunalnog doprinosa za koji se utvrđuje obročna otplata
* iznos kamate
* plan i rok otplate ukupnog potraživanja

**Članak 13.**

U slučaju kada obveznik kome je odobreno obročno plaćanje komunalnog doprinosa ne plati dva uzastopna obroka, cjelokupni iznos komunalnog doprinosa dospijeva na naplatu odmah.

**VI. RJEŠENJE O KOMUNALNOM DOPRINOSU**

**Članak 14.**

Rješenje o komunalnom doprinosu, temeljem ove Odluke donosi Upravni odjel za komunalnu izgradnju i održavanje Općine Medulin u postupku pokrenutom po:

* službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole).
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

Ako je Općina Medulin u skladu sa posebnim propisima kojima se uređuje prostorno uređenje sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom. Ugovara se plaćanje komunalnog doprinosa u iznosu stvarnih troškova sukladno odredbama Zakona o komunalnom gospodarstvu.

U slučaju da su troškovi izgradnje predmetnih objekata komunalne infrastrukture manji od utvrđenog iznosa komunalnog doprinosa obveznik je dužan platiti njegovu razliku.

**VII. PRIJELAZNE I ZAVRŠNE ODREDBE**

**Članak 15.**

Stupanjem na snagu ove Odluke prestaje važiti Odluka o komunalnom doprinosu (Službene novine Općine Medulin 05/2018).

**Članak 16.**

Ova Odluka stupa na snagu osmog dana od dana objave u Službenim novinama Općine Medulin.

KLASA:

URBROJ:

Medulin,

**OPĆINSKO VIJEĆE OPĆINE MEDULIN**

Predsjednik

1. [↑](#endnote-ref-1)